Cadeirydd Bwrdd Cynghorau Iechyd Cymuned Cymru yn rhoi'r gorau i'w swydd | LLYW.CYMRU
Cadeirydd Bwrdd Cynghorau Iechyd Cymuned Cymru yn rhoi'r gorau i'w swydd
Mae Mutale Merrill, OBE, wedi cyhoeddi ei bod yn rhoi'r gorau i'w swydd er mwyn rhoi amser i'w holynydd reoli'r cyfnod pontio i gorff Llais y Dinesydd newydd ar gyfer Cymru.
Cafodd ei phenodi ym mis Tachwedd 2015, ac mae'n bwriadu gadael ei swydd erbyn 30 Tachwedd oherwydd cyfuniad o ymrwymiadau gwaith eraill a rhesymau personol.
Dywedodd Mutale Merrill:
“Ar adeg pan fydd deddfwriaeth yn cael ei chyflwyno i sefydlu corff Llais y Dinesydd newydd ar gyfer Cymru, dylai rôl y Cadeirydd gael ei chyflawni gan rywun sy'n gallu arwain Bwrdd Cynghorau Iechyd Cymuned Cymru drwy'r cyfnod pontio, sy'n ymestyn y tu hwnt i fy nhymor presennol yn y swydd.
Hoffwn ddymuno'n dda i fy olynydd yn ystod yr amser pwysig hwn, a byddwn yn hapus i siarad ag unrhyw ddarpar ymgeiswyr ynghylch y rôl.”
“Hoffwn fanteisio ar y cyfle hwn i ddiolch i Mutale am y cyfraniad enfawr mae hi wedi'i wneud yn ystod y tair blynedd diwethaf o ran amddiffyn a chryfhau Cynghorau Iechyd Cymuned ar draws Cymru a sicrhau eu bod mewn sefyllfa i allu manteisio ar y newidiadau a'r gwelliannau sydd o'n blaenau. Dw i'n gwybod bod Mutale wedi mwynhau ei hamser yn y swydd, a hoffwn ddymuno'n dda iddi yn y dyfodol.”
Mae Llywodraeth Cymru yn recriwtio Cadeirydd newydd drwy'r broses Penodiadau Cyhoeddus. Mae taliadau cydnabyddiaeth ar gyfer cyflawni'r swydd hon, a'r dyddiad cau ar gyfer ceisiadau yw 8 Tachwedd 2018.